Predkladacia správa
Dohoda medzi Európskym spoločenstvom a Moldavskou republikou o readmisii osôb bez povolenia na pobyt (ďalej len „dohoda“) bola podpísaná dňa 10. októbra 2007 a platnosť nadobudla dňa 1. januára 2008. 
Na základe článku 19 dohody iniciovala moldavská strana v roku 2007 uzavretie vykonávacieho protokolu k nej. Prerokovanie textu vykonávacieho protokolu prebiehalo korešpondenčnou cestou.
Predmetom predkladaného materiálu je úprava príslušných orgánov zodpovedných za vykonávanie dohody, zasielanie žiadosti o readmisiu a tranzit, určenie hraničných priechodov na účely readmisie, postup pri vypočutí osoby, ktorá ma byť readmitovaná s cieľom zistenia jej štátnej príslušnosti a výkon readmisie a tranzitu s eskortou. 
Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.
Podpis predkladaného návrhu protokolu je naplánovaný počas Salzburského fóra, ktoré sa uskutoční v Bratislave v dňoch 12. – 13. mája 2010.
Vykonanie obvyklých formálnych úkonov súvisiacich s uzavretím zmluvy zabezpečí gestor v súčinnosti s ministerstvom zahraničných vecí a v súlade s platným právnym poriadkom Slovenskej republiky.
Predkladaný materiál nemá finančný, ekonomický, environmentálny vplyv ani vplyv na zamestnanosť, podnikateľské prostredie a informatizáciu spoločnosti.